Line Barfod (EL), 2003-12-10:
Jeg vil gerne allerførst have lov til at undre mig over, hvorfor der har været en så ultrakort høringsfrist på dette ret omfattende forslag, nemlig kun fra den 31. oktober til den 11. november.
frist, at de har haft svært ved at nå at svare.
Jeg forstår ikke, hvorfor det er så vigtigt at få lovforslaget så hurtigt igennem.
Især når det viser sig, at der faktisk ikke er flertal for forslaget, kunne det være, man skulle have givet sig lidt mere tid og også have give organisationerne mulighed for at komme med nogle grundigere høringssvar, som vi måske kunne bruge i den videre debat. Enhedslisten er meget enig i, at det er utrolig vigtigt at komme med en række tiltag for at mindske antallet af våben i samfundet, og det er derfor, vi i mange år har arbejdet hårdt for at få skærpet våbenlovgivningen, få skærpet registreringen af skydevåben.
Vi har også været meget optaget af den meget omtalte sag med politiets salg af våben, der er havnet ude på markedet i stedet for at blive destrueret.
Vi synes, det er væsentligt at se på, hvad vi kan gøre for at mindske antallet af våben, og herunder vil vi også gerne se på, hvordan vi kan skærpe straffen for overtrædelse af våbenlovgivningen for dermed at markere, at det at gå med våben er en alvorlig forbrydelse.
Vi synes så ikke, at vi skal overbelaste de allerede fuldstændig overfyldte fængsler ved at sætte folk i fængsel, vi synes, at man skulle give folk samfundstjeneste i stedet for.
Det kunne også være, at det på en række grupper ville virke mere afskrækkende at skulle ud at vaske gulv eller lave noget andet fysisk arbejde, hvis man overtræder våbenlovgivningen.
Det, vi er mest optaget af, er, hvordan vi får lavet en holdningsændring, så det ikke længere er sejt at gå med kniv.
Hvad kan vi gøre for at støtte skoler, ungdomsklubber osv., som prøver at ændre de unges holdning, sådan at de ikke tager kniv med.
Jeg er jo fuldstændig enig i de bemærkninger, mange andre er kommet med, om, at uanset om knivene er lovlige eller ej, så vil de unge, der er i et miljø, hvor der indimellem bliver ballade, tage en kniv med, hvis man synes, det er sejt.
Det er derfor, det er den holdning, vi skal have ændret.
Så vi vil også gerne være med til at se på, om man kan overveje et forbud på skoler eller andre steder.
Men det generelle forbud mod brug af knive under 7 cm og andet værktøj osv. i samfundet er vi ligesom mange andre meget skeptiske over for, og jeg vil håbe, at vi kunne få en undersøgelse af, hvor udbredt brugen af knive egentlig er. Jeg spurgte ministeren inden lovarbejdet, men har kun fået svar i form af Rigsadvokatens undersøgelse af den ulovlige brug, og jeg synes sådan set, at det er ret væsentligt, når vi skal lovgive, så at finde ud af, hvordan man bruger de lovlige knive i dag.
Tager folk deres kniv med på værtshus og diskotek, eller hvordan fungerer det i dag med de lovlige knive?
Hvor skal vi sætte ind, hvis vi gerne vil ændre nogle ting?
Jeg har ofte, når jeg har stået i lufthavnen, undret mig en del over, at nogle af mine medpassagerer fik taget deres lille negleklipper og hevet neglefilen af, mens jeg kunne stå med en lang broche, der sådan set var meget farligere end den lillebitte neglefil.
Jeg tror ikke, man helt kan lovgive sig ud af, hvad der er farligt, og hvad der ikke er farligt; det synes jeg at vi skal prøve at se nærmere på. Så vil jeg sige, at når man ser det her forslag til ændring i sammenhæng med det udkast til bestemmelser, der var sendt i høring samtidig, som vi skal behandle senere omkring politiloven, hvor man vil give politiet ret til at kunne visitere folk uden nogen som helst konkret mistanke om, at de har våben på sig, men bare lave sådan en almindelig våbenkontrol, ligesom vi har færdselskontrol, så bliver det problematisk.
Jeg synes, vi skal tage en grundigere drøftelse af, hvad det egentlig er for nogle redskaber, vi har brug for, for at kunne mindske antallet af våben i samfundet.